A Bizottság 2623/98/EK rendelete
(1998. december 4.)
a zöldség- és gyümölcsfélékre kivetett kiegészítő importvámok alkalmazási szabályairól szóló 1555/96/EK rendelet módosításáról, valamint az 1556/96/EK rendelet hatályon kívül helyezéséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 2520/97/EK bizottsági rendelet [1] által módosított, a zöldség- és gyümölcspiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 31. cikke (2) bekezdésére, valamint 33. cikke (4) bekezdésére,
mivel az 1555/96/EK bizottsági rendelet [3] előírja a mellékletében felsorolt termékek behozatalának felügyeletét; mivel ez a felügyelet a legutóbb a 2306/98 rendelet [4] által módosított 1556/96/EK bizottsági rendelet [5] által bevezetett intézkedéseknek megfelelően kiállított importengedélyeken alapul; mivel ezeket az intézkedéseket azzal a kikötéssel vezették be, hogy azok helyébe az importáruk nyilvántartására szolgáló gyors és számítógépes eljárás lép, amint annak bevezetése jogilag és gyakorlatilag lehetővé válik; mivel egy ilyen eljárás sikeres tesztelése már megtörtént;
mivel ezért a legutóbb az 1677/98/EK rendelet [6] által módosított, a Közösségi Vámkódexet létrehozó 2913/92/EGK tanácsi rendelet [7] végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet 308d. cikkében megállapított importfelügyeleti rendszert ki kell terjeszteni az 1555/96/EK rendelet mellékletében felsorolt termékekre; mivel ahhoz, hogy a kiegészítő importvámok rendszere szabályosan működjön, az adatokat minden héten meg kell küldeni a Bizottságnak; mivel ezenkívül olyan rendelkezéseket kell elfogadni, amelyek lehetővé teszik, hogy a tagállamok a szóban forgó termékeknek a 2454/93/EGK rendeletben megállapított egyszerűsített eljárások keretein belül történő szabad forgalomba bocsátásával egyidőben beszerezzék a felügyeleti célra szükséges adatokat; mivel a felügyeleti rendszer bevezetésének eredményeként 1998. december 1-jei hatállyal az 1555/96/EK rendeletet ki kell igazítani és az 1556/96/EK rendeletet hatályon kívül kell helyezni;
mivel a Mezőgazdasági Megállapodás [8] 5. cikkének (4) bekezdése követelményeket állapít meg annak meghatározására vonatkozóan, hogy mely mennyiségek eredményezik kiegészítő vámok kivetését; mivel e megállapodás 5. cikkének (6) bekezdése lehetővé teszi a küszöbidőszakoknak a romlandó és idénytermékek egyedi jellemzői szerinti megállapítását; mivel ezen követelmények alkalmazásában a kiegészítő vámok kivetését eredményező mennyiségeket az e rendelet mellékletében feltüntetett módon kell megállapítani;
mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
Az 1555/96/EK rendelet a következőképpen módosul:
1. Az 1. cikk helyébe a következő rendelkezés lép:
"1. cikk
(1) A 2200/96/EK tanácsi rendelet [9] 33. cikkének (1) bekezdésében említett kiegészítő importvám, a továbbiakban "kiegészítő vám";, az e rendelet mellékletében felsorolt termékekre és időszakokban a következőkben megállapított feltételek mellett alkalmazható.
(2) A kiegészítő vámok kivetését eredményező küszöbszinteket e rendelet melléklete sorolja fel.";
2. A 2. cikk helyébe a következő rendelkezés lép:
"2. cikk
(1) Az e rendelet mellékletében felsorolt minden egyes termékre vonatkozóan és a feltüntetett időszakok során a tagállamok a 2454/93/EGK bizottsági rendelet [*] HL L 253., 1993.10.11., 1. o. 308d. cikkében megállapított, a kedvezményes behozatal felügyeletére vonatkozó módszer alkalmazásával értesítik a Bizottságot a szabad forgalomba bocsátott mennyiségek részleteiről.
Az ilyen értesítésnek minden szerdán, brüsszeli idő szerint legkésőbb déli 12 óráig kell megtörténnie az előző hét során szabad forgalomba bocsátott mennyiségekre vonatkozóan.
(2) Az e rendelet hatálya alá tartozó termékek szabad forgalomba bocsátására vonatkozó olyan nyilatkozatoknak, amelyeket a vámhatóságok a nyilatkozattevő kérésére elfogadhatnak anélkül, hogy azok tartalmaznák a 2454/93/EGK rendelet 37. mellékletében említett egyes adatokat, tartalmazniuk kell az utóbbi rendelet 254. cikkében említett adatokon kívül a kérdéses termékek nettó (kilogrammban kifejezett) tömegére vonatkozó adatot.
Ha az e rendelet hatálya alá tartozó termékek szabad forgalomba bocsátása a 2454/93/EGK rendelet 260. cikkében említett egyszerűsített nyilatkozattételi eljárás alkalmazásával történik, az egyszerűsített nyilatkozatoknak az egyéb követelményeken kívül tartalmazniuk kell a kérdéses termékek nettó (kilogrammban kifejezett) tömegére vonatkozó adatot.
Ha az e rendelet hatálya alá tartozó termékek szabad forgalomba bocsátása a 2454/93/EGK rendelet 263. cikkében említett helyi vámkezelési eljárás alkalmazásával történik, az utóbbi rendelet 266. cikke (1) bekezdésében említett, vámhatóságnak címzett értesítésnek tartalmaznia kell az áruk azonosításához szükséges minden adatot, valamint a kérdéses termékek nettó (kilogrammban kifejezett) tömegére vonatkozó adatot.
A 266. cikk (2b) bekezdése nem vonatkozik az e rendelet hatálya alá tartozó termékek behozatalára.";
3. A 3. cikk helyébe a következő rendelkezés lép:
"3. cikk
(1) Ha megállapítást nyer, hogy az e rendelet mellékletében felsorolt valamely termék és valamely időszak tekintetében a szabad forgalomba bocsátott mennyiség túllépi a megfelelő küszöbmennyiséget, a Bizottság kiegészítő vámot vet ki..
(2) A kiegészítő vámot az említett vám alkalmazásának napja után szabad forgalomba bocsátott mennyiségekre vetik ki, feltéve hogy:
- a 3223/94/EK rendelet 5. cikkének megfelelően meghatározott tarifális besorolásuk a szóban forgó származású behozatalra alkalmazandó legmagasabb egyedi vámok alkalmazását eredményezi,
- a behozatal a kiegészítő vám alkalmazási időszaka során történik.";
4. A melléklet helyébe ennek a rendeletnek a melléklete lép.
2. cikk
Az 1556/96/EK rendelet hatályát veszti.
3. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
1998. december 1-jei hatállyal kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. december 4-én.